উৎসবে একক শিল্পকর্ম প্রজেক্টের কিউরেটর ডায়না ক্যাম্পবেল বেটানকোর্ট দক্ষিণ-এশীয় শিল্পকলার এ বৃহৎ আয়োজন প্রসঙ্গে মত দেন। এরকম সীমানার বাইরের অংশগ্রহণে ইচ্ছুক দল ও দেশগুলোকে একটা কঠিন ভিসা ও পাসপোর্ট প্রক্রিয়ার মধ্য দিয়ে আসতে হয়। শুল্ক বিভাগের আধুনিক শিল্পকলার মাধ্যম ও তৈরির নানা কৌশল না জানায় বিষয়টি কঠিন হয়ে ওঠে। ফলে কোনো কোনো শিল্পী বাংলাদেশের বাইরের শিল্পনির্মাণ উপকরণ সীমাবদ্ধতার কারণে নিয়ে আসতে পারেননি। ঢাকা আর্ট সামিটের এই জটিল প্রক্রিয়া বাদে অন্যান্য আয়োজন একেবারে ব্যতিক্রম। শিল্পকর্মের ধারণা, মাধ্যমের নতুনত্বে শিল্পীরাই শুধু নন, অন্য পেশার মানুষও এর সঙ্গে যুক্ত হয়েছে। এটি এ-উৎসবের ব্যতিক্রমী দিক। শিল্প সামাজিক নির্মাণ প্রক্রিয়ায় যুক্ত হয়ে গণমানুষের সঙ্গে যুক্ত হয়ে এগিয়ে যাবে – এমন মতামতের সঙ্গে আন্তর্জাতিক শিল্পাঙ্গনের কিউরেটর ঢাকা আর্ট সামিটের আগামী আয়োজনের জন্যে অপেক্ষায় রইলেন। ঢাকা আর্ট সামিটের কিউরেটর শিল্পীজীবনের কথনের সঙ্গে এ-সামিট নিয়ে মূল্যায়ন করেন এভাবে, পারফরম্যান্স ও নিরীক্ষামূলক চলচ্চিত্রের অংশটি কিউরেট করেন মাহবুবুর রহমান। তিনি সরাসরি কিছু শিল্পীর সঙ্গে কাজ করেন। কিন্তু চলচ্চিত্র-নির্মাতারা আমার অচেনা। এক্ষেত্রে চূড়ান্ত নির্বাচনের জন্যে অপেক্ষা করতে হয়েছে। মূলধারার চলচ্চিত্রের সঙ্গে নিরীক্ষাধর্মী চলচ্চিত্রের পার্থক্য হলো একটির উপকরণ ঋদ্ধ নয়, অন্যটির উপকরণে নন্দনতাত্ত্বিক আকাঙ্ক্ষার প্রতিফলন দেখা যায়। এ-উৎসবের চলচ্চিত্রে রাজনীতি, সামাজিক লক্ষ্য ও ব্যক্তির সঙ্গে সমাজের দ্বান্দ্বিক সম্পর্কের আঁচ পাওয়া যায়। বিশ্বের বিভিন্ন শিল্পকলা উৎসবের মধ্যে ভেনিস বিয়েনাল, লিয়ন বিয়েনাল, ডকুমেন্টা ফেস্টিভাল ও কলম্বো বিয়েনালের কাজ দেখেছি। কিন্তু বাংলাদেশের শিল্পীদের কাজে যথাযথ কিউরেটিংয়ের অভাব বোধ করেছি। বৃত্ত আর্ট ট্রাস্ট গড়ে তোলার সময় থেকে আজ পর্যন্ত আমার অভিজ্ঞতায় যোগ হয়েছে বিভিন্ন শিল্পীর শিল্পকর্ম। ঢাকা আর্ট সামিট এমন একটি উৎসব, যেখানে শিল্পী, কিউরেটর এবং কমিশনার একসঙ্গে তাঁদের অভিজ্ঞতা বিনিময় করেছেন। উজ্জ্বল দক্ষিণ-এশীয় শিল্পকলা সম্পর্কে তাঁরা জানতে পেরেছেন। বিশ্ববাসীর কাছে এ-উৎসব মনোযোগের কেন্দ্র হয়ে উঠেছে। সমকালীন শিল্পকলা-সম্পর্কে বিশ্বের শিল্পকলার দর্শকদের জন্য এটি গুরুত্বপূর্ণ আয়োজন। উৎসবের একক প্রদর্শনীর বিষয়ে রয়েছে ১৪টি বাংলাদেশি সমসাময়িক উপাদানে গড়া। কিউরেটর ডায়না ক্যাম্পবেল বেটানকোর্ট মাধ্যমের বৈচিত্র্যের সঙ্গে বাংলাদেশের যোগ রয়েছে মনে করেন। সাজিয়া সিকান্দারের মাল্টি চ্যানেল ভিডিওগ্রাফিতে তাঁর নিজের আঁকা চিত্রকর্মের আবহ দেখা যায়। সুরের সঙ্গে কবিতা মিশিয়ে তিনি তৈরি করেছেন ‘দিস ইজ অ্যা প্যারালাক্স’। রানা বেগম জন্মেছেন ১৯৭৭ সালে বাংলাদেশের সিলেটে। তারপর তিনি ১৯৮৫ সালে ইংল্যান্ডে পাড়ি জমান। শ্লেড স্কুল অব ফাইন আর্ট অ্যান্ড দ্য চেলসি কলেজ অব আর্ট অ্যান্ড ডিজাইন লন্ডনের ডিগ্রিপ্রাপ্ত শিল্পী রানা শিল্পকর্ম গড়েছেন হাতে তৈরি বাঁশের ঝুড়ির সাহায্যে। তাঁর শৈশবের স্মৃতিতে থাকা বাঁশের ঝুড়ির সাহায্যে (১০০০ ঝুড়ি) গড়েছেন একটি তোরণ, যেটি উৎসবে আসা দর্শকদের স্বাগত জানায়। নেপালি শিল্পী তাসিহিরিন শেরপা তিনটি নতুন চিত্রকর্মে টিবেটনে ঐতিহ্য ও ইতিহাসের সঙ্গে যুক্ত করেছেন একুশ শতকের দর্শকের সঙ্গে। নাঈম মোহাইমেনের ‘সকল চরিত্র কাল্পনিক’ শিরোনামে ২০২৪ সালের সংবাদপত্র ফিকশনাল সংবাদে ছাপা একটি খবরপত্র দর্শকদের কাছে ছড়িয়ে দেয়। এটির পরিকল্পনার সঙ্গে দর্শকদের একাত্ম হতে কিছু সময় ভাবতে হয়। রশিদ রানা পাকিস্তানের গুরুত্বপূর্ণ শিল্পী। তাঁর শিল্পকর্ম ‘অ্যা রুম ফ্রম টেড মডার্ন’। দর্শক এতে ত্রিমাত্রিক আলোকচিত্রের অনুভূতি পাবেন। স্থির আলোক প্রবাহের সঙ্গে দেয়ালের চিত্র দর্শক-অনুভূতিতে নাড়া দেয়। রথিন বর্মণ ভারত-বাংলাদেশ সীমান্ত সম্পর্ক নিয়ে গড়েছেন ‘আনটাইটেলড’। ত্রিপুরা ভারতের রাজ্য হলেও বাংলাদেশ তার তিনদিক ঘিরে আছে। ১৯৫০, ১৯৬০ সালের দেশভাগ তাঁর ভাষা ও কৃষ্টিকে বিভক্ত করতে পারেনি। এটি ছিল শুধুমাত্র রাজনৈতিক বিভাজন। রথিন বর্মণ মূলত একজন যন্ত্র-প্রকৌশলী। তিনি এ-উৎসবে সৃষ্টি করেছেন নতুন আকৃতি। পুরনো বিল্ডিং তৈরির আগ্রহকে এ-শিল্পকর্মে প্রাধান্য দিয়েছেন। তৈয়বা বেগম লিপি বাংলাদেশের সমসাময়িক শিল্পীদের মধ্যে অগ্রগণ্য। বারো ভাইবোনের বড় এক পরিবারে লিপির জন্ম ও বেড়ে ওঠা। গাইবান্ধার ছোট্ট গ্রামে চিকিৎসা সুবিধা অপ্রতুল ছিল গত শতকের সত্তরের দশকে। সেখানে মানবশিশুর জন্মের সময় একমাত্র অস্ত্র ব্যবহৃত হতো ধারালো ব্লেড। লিপির গড়া শিল্পকর্মে ব্লেড ব্যবহার করা হয়েছে। এতে বাংলাদেশের চিকিৎসা সংস্কৃতির প্রকৃত বেদনা উৎসারিত। বাংলাদেশি ব্লেডের ব্র্যান্ড বলাকা খোদাই করে লেখা হয়েছে প্রতিটি ব্লেডে। তাঁর ‘বিজার অ্যান্ড বিউটিফুল’ সিরিজের এ-শিল্পকর্ম সংগ্রহ করেছে ‘সলোমন আর গুগেইনহাম মিউজিয়াম’। ঢাকা আর্ট সামিটে লিপির শিল্পকর্মের শিরোনাম ­- ‘অ্যা রুম অফ মাই ওন’। এটি তাঁর জীবনের ধারাবাহিক একটি গুরুত্বপূর্ণ সময়ের প্রতিচ্ছবি। সে-সময়ে ধারণ করা সাদা-কালো ও রঙিন আলট্রাসাউন্ড রিপোর্ট। দর্শকের জন্যে তিনি প্রকাশ করেছেন কম আলো ও বেশি আলোর কিছু ব্যক্তিগত রিপোর্ট। মাহবুবুর রহমান বাংলাদেশে নিরীক্ষাধর্মী শিল্পের সঙ্গে যন্ত্র সংযোগ করেন। ‘অ্যা স্পেস ফর রেইনবো’ শিরোনামের চার চ্যানেলের ভিডিও স্থাপনা শিল্পকার্য শব্দ, রেপ্লিকেটেড অনুষঙ্গ ও স্টেইনলেস স্টিলের কাঁচির সাহায্যে গড়েছেন ইউরিনাল ও বেসিনের অবয়ব। শিল্পকর্মে শিল্পী মনে করেন, মানুষ তাঁর পরিচয় হারাচ্ছে ওয়াশরুমে, যেটি একমাত্র কক্ষ যাতে মানুষ নিজেকে শুদ্ধ করে নেয়। শান্তি ও সুখের আশায় অস্থির মানুষের আস্থা রংধনুর আকাশে। তিন ধরনের শিল্পকর্মে মাহবুবুর রহমান তিনটি বক্তব্য হাজির করেছেন। ২০১২ সালের সফল আয়োজনের পরে এ-বছরের দ্বিতীয় ঢাকা আর্ট সামিট বাংলাদেশের ইতিপূর্বে আয়োজিত সব শিল্পকলার উৎসবকে ছাড়িয়ে যায়। ২৫০ জন দক্ষিণ-এশীয় শিল্পীর শিল্পকর্মের প্রদর্শনীর মধ্য দিয়ে বিশ্ব-শিল্পাঙ্গনে দক্ষিণ-এশীয় শিল্পীদের জন্যে নতুন দুয়ার খোলা হলো।